3 boeke uit VS bring 'realistiese blik' op SA | Netwerk24
3 boeke uit VS bring 'realistiese blik' op SA
Deur Cheréne Pienaar 21 November 2020 07:00
'n Ontheemding, 'n vervreemding.
Dit is waarop al drie boeke sinspeel wat vanjaar uit die Universiteit van die Vrystaat (UV) se departement Afrikaans en Nederlands, Duits en Frans gekom het.
So het prof. Henning Pieterse Donderdagaand in die Botaniese Tuine op die bekendstelling van die boeke van sy kollega dr. Francois Smith en van hul nagraadse studente Madré Marais en Anton Roodt gesê.
"Dit is uitsonderlik dat daar vanjaar drie boeke uit die departement gekom het. Dis 'n proses van jare se werk."
Marais en Roodt het onlangs die M-graad in kreatiewe skryfkuns onder leiding van Pieterse en Smith voltooi en hul boeke, Luistervink, 'n kortverhaalbundel, en Weerlose Meganika, is 'n resultaat van dié gesogte kursus.
Hoewel die storie jare in sy kop broei, het Smith sy roman, Die kleinste ramp denkbaar, binne drie maande van hoek tot kant geskryf.
Dit volg op sy veelbesproke roman, Kamphoer, wat onder meer vir die Jan Rabie-Rapport-toekenning en 'n ATKV-toekenning benoem is en vir die literêre toekennings van Sunday Times vir 2018 gekortlys is.
Prof. Henning Pieterse (heel links) het die boekbekendstelling van drie Bloemfonteiners, dr. Francois Smith, sy kollega by die Universiteit van die Vrystaat (UV) se departement Afrikaans, Nederlands, Frans en Duits, Madré Marais en Anton Roodt, gelei. Foto: Cheréne Pienaar
Pieterse het gesê dit is opvallend dat al drie boeke wys op 'n sekere regime, en nie noodwendig die wit regime nie.
"In Francois se boek 'n ontheemding, 'n vervreemding. Ook in Madré se boek in die kortverhaal Brandoffer, met die hoofkarakter wat in Londen sit."
Hy sê dié stories laat jou elkeen terugdink aan 'n wêreld wat was, wat besig is om te verander.
"Daar is grond wat van hande verwissel."
Roodt se satiriese roman het 'n hoofkarakter, kol. Rooipiet, wat sy bes doen om in en aan te pas by 'n nuwe situasie "en dit gaan nie so goed met hom nie".
Hy sê hy wil nie van 'n "kultuurpessimisme" praat nie, maar eerder "'n realistiese aanslag op die situasie in Suid-Afrika".
Die bundel van Marais, wat die afgelope agt jaar as taalredigeerder by Volksblad se sentrale plaaslike koerante werk, is die afgelope twee weke in Bloemfontein se boekwinkels uitverkoop.
Pieterse sê toe hy drie jaar gelede haar manuskrip gelees het, het hy geweet dit gaan publiseer word.